גביע העולם בכדורסל 2014
גביע העולם בכדורסל לשנת 2014 הוא טורניר כדורסל בינלאומי למדינות שנערך בספרד בתאריכים 30 באוגוסט 2014 - 14 בספטמבר 2014, ואורגן על ידי התאחדות הכדורסל הבינלאומית (פיב"א), ואיגוד הכדורסל הספרדי. בפעם הרביעית מאז האליפות שנערכה ב-1986 השתתפו בטורניר 24 נבחרות. כתוצאה מכך, שלב הבתים של התחרות נערך בארבע ערים שונות, כאשר השלבים המתקדמים נערכו בערים מדריד וברצלונה. משחק הגמר התקיים במדריד, ובו ניצחה נבחרת ארצות הברית את נבחרת סרביה 129-92, ובכך הבטיחה את השתתפותה בטורניר הכדורסל באולימפיאדת ריו דה ז'ניירו (2016).